ډګر جنرال قمر جاوید باجوه د پاکستان نوی لوی درستیز وټاکل شو
د پاکستان د پوځ نوی لوی درستیز د کشمیر د جنجال په هکله زیاته تجربه لري او ښایي په همدې دلیل به دې مقام ته هم غوره شوی وي.
د پاکستان صدراعظم نواز شریف ډګر جنرال قمر جاوید باجوه د پوځ نوی لوی درستیز وټاکه. جنرال بجوا به د جنرال راحل شریف پر ځای د پاکستان د پوځ لوی درستیز شي چې د کار موده یې د همدې میاشتې په نهه ویشتمې نیټې پای ته رسیږي. جنرال قمر باجوه به راتلونکې اوونۍ د راولپنډۍ په ښار کې د پاکستان د پوځ په عمومي قوماندانۍ کې په ځانګړو مراسمو کې د پوځ لوی درستیز وټاکل شي. جنرال باجوه پداسې حال کې د پوځ مشري په غاړه اخلي چې د پاکستان او هند تر منځ د کشمیر جنجال هم زیات شوی. باجوه د پاکستان په پوځ کې ځیني مهمې دندې تر سره کړیدي. هغه د لسمې قل اردو قوماندان هم و چې مسؤلیت یې د کشمیر په کنترول لاین کې د امنیت تامین دی. ځیني کارپوهان وایي ښایي چې د همدې تجربې په خاطر هم جنرال باجوه د پاکستان د پوځ نوی لوی درستیز ټاکل شوی. هغه د کشمیر په موضوعاتو کې کافي زیات لاس درلود. جنرال باجوه په کاناډا کې د حربي پوهنتون نه فارع شوی او نورې لوړې نظامي زده کړې د امریکا د کالیفورنیا ایالت د بحري ځواکونو په نظامي پوهنتون کې کړیدي. هغه په کانګو کې د پاکستاني ځواکونو قوماندان هم و. جنرال باجوه اوس د پاکستان د پوځ په عمومي قوماندانۍ کې د ر وزنې او ارزیابۍ د څانګې عمومي مشر دی. صدراعظم نواز شریف همدارنګه ډګر جنرال زبیر حیات د پاکستان د لوی درستیزانو د کمیټې مشر ټاکلی. دا په تیرو شلو کالونو کې لومړی ځل دی چې د پاکستان د پوځ یو لوی درستیز د کاري مودې په پای ته رسیدو سره خپله دنده پریږدي. د جنرال راحل شریف نه وړاندې جنرال اشفاق کیاني خپله د کار موده درې کاله وغځوله او جنرال پرویز مشرف بیا پداسې حال کې د پاکستان د پوځ لوی درستیز و، په 1999 کال کې یې کودتا وکړه او تر 2008م کاله پورې یې په پاکستان واکمني وکړله.